Tojikiston Prezidenti Imomali Rahmon 14 mart kuni mamlakat parlamenti quyi palatasiga O‘zbekiston Prezidenti Shavkat Mirziyoyevning Dushanbega tashrifi vaqtida 9 mart kuni imzolangan, O‘zbekiston va Tojikiston fuqarolarining o‘zaro kelib ketishlari to‘g‘risidagi bitimni ratifikatsiya uchun yo‘lladi. Bu haqda Tojikiston prezidenti matbuot xizmati ma’lum qildi. Ushbu bitim O‘zbekiston va Tojikiston fuqarolarining 30 kunga o‘zaro vizasiz safarlarini ko‘zda tutadi. Tojikiston tomonidan ushbu bitim yaqin kunlarda ratifikatsiya qilinadi. “Kelayotgan juma kuni Majlisi namoyandagon kengashi bitimni ko‘rib chiqadi, keyingi haftada parlament quyi palatasining navbatdagi yig‘ilishida bu bitim ratifikatsiya qilinadi”, deb aytgan Rahmon. Bitim kuchga kirishi sanasi qo‘shimcha ravishda ma’lum qilinadi.